Vašečka, Richard, poslanec NR SR (2014-09-23):
Ďakujem veľmi pekne. Vážená pani predsedajúca, kolegovia, kolegyne, chcel by som za poslanecký klub Obyčajných ľudí a nezávislých osobností vyjadriť podporu tomuto návrhu zákona a pridať zopár poznámok. Veľmi nás mrzí, že poslanecký klub alebo poslanci SMER-u sa zachovali tak, ako sa zachovali na úvod schôdze, keď vyradili viacero návrhov, čo spustilo určitý proces, v rámci ktorého, aj keď nás to mrzí, sme stiahli náš návrh v tej istej veci, v ktorej ho predkladá pán predkladateľ. Rozumiem jeho filozofii a prístupu, objasnil to, takže netreba asi k tomu viac dodať. Chcem len ubezpečiť, že tento návrh znova podávame na ďalšiu, októbrovú schôdzu a sme veľmi zvedaví a dúfam, že budeme prekvapení pozitívne, že budeme môcť v októbri rokovať o tejto veci, pretože ju považujeme naozaj za dôležitú. Chcem ale k tomu ešte povedať, že pozývam aj pána poslanca Hlinu, aj ďalších kolegov, aby sa tiež pridali aj k apelu, okrem toho avizovaného na námestiach alebo medzi ľuďmi, aj k apelu na Ústavný súd, individuálnych sťažností poslancov, a chcem povedať, že v našom klube Obyčajných ľudí a nezávislých osobností je ochota urobiť aj niečo viac, ako povedal. To znamená, že my ako časť opozície s týmto súhlasíme a naozaj sa nechceme len tak zmieriť s tým, že SMER postupoval tak, ako postupoval, a že nedovolil opozícii ani prerokovať navrhnuté zákony, ktoré nie sú populistické, nie sú predvolebné, nie sú kampaňové, ale riešia naozaj problém ľudí. Ak hovoríme o potravinách, o desaťpercentnej dépeháčke, tak je skôr zvláštne, že s takýmto návrhom zákona neprišiel SMER, pretože ako pán poslanec Hlina, predkladateľ tohto zákona, uviedol, je to bežné v Európe. My teda máme taký názor, že je to dobrý návrh. Chceme povedať, že ten náš návrh, ktorý teda bol, bol stiahnutý a bol iný v tom slova zmysle, že sme zároveň navrhovali ministerstvu financií, od ktorého sme dostali aj stanovisko, aby tento výpadok v dani, ktorý by mohol vzniknúť podľa ich názoru, tým, že sme navrhli pre banky a regulované subjekty zvýšiť daň z príjmu právnických osôb z 22 na 39 percent. Keď bude v októbri debata o tomto zákone, veríme, že bude, že nám SMER dovolí aspoň diskutovať, aj keď nebude hlasovať za naše návrhy, tak vysvetlíme aj dopodrobna tento návrh. Stanovisko z ministerstva financií, keď sme z neho vychádzali, tak nám vyšlo, že by nám zostalo zhruba 125 mil. eur v pluse, ktoré by sme okrem toho, že by sme mohli zlacniť potraviny, tak by sme mohli použiť na vykrytie zvýšenia platov zdravotných sestier alebo učiteľov alebo pridať dôchodcom, mladým rodinám, komukoľvek, ako by vláda uznala za vhodné, ako by parlament v rámci rozpočtu prerokoval. Preto teda tento návrh predkladáme znova v októbri a veríme, že budeme o ňom môcť rokovať. Tiež súhlasíme s návrhom pána poslanca Hlinu, že áno, môžeme ako opozícia o tom debatovať. Za náš klub môžeme povedať, že budeme radi, ak na túto agendu naozaj nezabudneme, pretože aj pre klub OĽaNO je dlhodobou agendou, a budeme do nej búšiť, ak sa nám podarí ako opozícii zjednotiť, určite radi pôjdeme do takejto akcie. Takže na záver chcem povedať za náš klub, že podporíme tento zákon a budeme zaň hlasovať. Verím, že sociálna vláda, sociálnodemokratickí poslanci ho podporia tiež. Ďakujem veľmi pekne.